ישיבת מליאה, כנסת 20, פרוטוקול מספר 1, 2015-03-31 00:00

עמיר פרץ: אני, חבר הכנסת עמיר פרץ, מתחייב לשמור אמונים למדינת ישראל ולמלא באמונה את שליחותי בכנסת.

ראובן ריבלין: אדוני, יושב-ראש הכנסת בפועל, אני מתכבד להעביר אליך את שרביט ניהול הישיבה.

ראובן ריבלין: בבקשה, אדוני.

עמיר פרץ: תודה, אדוני הנשיא.

ירדנה מלר-הורוביץ: פרק קכ"ב בתהילים מפי המשורר ארז ביטון, זוכה פרס ישראל לשירה לשנת תשע"ה: "שיר המעלות לדוד שמחתי באמרים לי בית ה' נלך.

ירדנה מלר-הורוביץ: עמדות היו רגלינו בשעריך ירושלם.

ירדנה מלר-הורוביץ: ירושלם הבנויה כעיר שחברה לה יחדו.

ירדנה מלר-הורוביץ: ששם עלו שבטים שבטי-יה עדות לישראל להדות לשם ה'.

ירדנה מלר-הורוביץ: כי שמה ישבו כסאות למשפט, כסאות לבית דוד.

ירדנה מלר-הורוביץ: שאלו שלום ירושלם, ישליו אהביך.

ירדנה מלר-הורוביץ: יהי שלום בחילך, שלוה בארמנותיך.

ירדנה מלר-הורוביץ: למען אחי ורעי אדברה נא שלום בך.

ירדנה מלר-הורוביץ: למען בית ה' אלהינו אבקשה טוב לך".

ירדנה מלר-הורוביץ: קטעים מההכרזה על הקמת מדינת ישראל בקולו של דוד בן-גוריון, יושב-ראש מועצת העם, ביום ה' באייר התש"ח, 14 במאי 1948: "בארץ-ישראל קם העם היהודי, בה עוצבה דמותו הרוחנית, הדתית והמדינית, בה חי חיי קוממיות ממלכתית, בה יצר נכסי תרבות לאומיים וכלל-אנושיים והוריש לעולם כולו את ספר הספרים הנצחי.

ירדנה מלר-הורוביץ: "מדינת ישראל תהא פתוחה לעלייה יהודית ולקיבוץ גלויות; תשקוד על פיתוח הארץ לטובת כל תושביה; תהא מושתתת על יסודות החירות, הצדק והשלום לאור חזונם של נביאי ישראל; תקיים שוויון זכויות חברתי ומדיני גמור לכל אזרחיה, בלי הבדל דת, גזע ומין; תבטיח חופש דת, מצפון, חינוך, תרבות ולשון; תשמור על המקומות הקדושים של כל הדתות.

ירדנה מלר-הורוביץ: "אנו מושיטים יד שלום ושכנות טובה לכל המדינות השכנות ועמיהן, וקוראים להם לשיתוף פעולה ועזרה הדדית עם העם היהודי העצמאי בארצו.

ירדנה מלר-הורוביץ: "

עמיר פרץ: אדוני נשיא המדינה ראובן ריבלין והגברת נחמה ריבלין; אדוני ראש הממשלה בנימין נתניהו והגברת שרה נתניהו; נשיאת בית-המשפט העליון השופטת מרים נאור ומר אריה נאור; שופטי ישראל; הרב הראשי לישראל דוד לאו; הרב הראשי לשעבר ישראל מאיר לאו; יושב-ראש הכנסת התשע-עשרה חבר הכנסת יולי יואל אדלשטיין; יושב-ראש האופוזיציה חבר הכנסת יצחק הרצוג והגברת מיכל הרצוג; יושב-ראש הכנסת לשעבר דן תיכון והגברת לודמילה תיכון; חברותי וחברי חברי הכנסת והשרים לשעבר; היועץ המשפטי לממשלה עורך-דין יהודה וינשטיין; היועץ המשפטי לכנסת עורך-דין איל ינון; מבקר המדינה השופט יוסף שפירא; נגידת בנק ישראל קרנית פלוג; ראש עיריית ירושלים מר ניר ברקת; מכובדי סגל א' של המדינה; ראשי הנציגויות הזרות; ראשי העדות הדתיות בישראל; מזכירת הכנסת הגברת ירדנה מלר; מנכ"ל הכנסת רונן פלוט; קצין הכנסת; המזכיר הצבאי של הנשיא; אזרחים יקרים, אורחים יקרים, מכובדי כולם, שרי הממשלה, חברי וחברותי חברי הכנסת, ותיקים וחדשים, בני המשפחות הנרגשים, לפני 27 שנים, יומיים לפני ההשבעה, חיכיתי עם אבי זיכרונו לברכה להגעתם של הגדנ"עים שבאו למסור לי את תעודת חבר הכנסת.

עמיר פרץ: זו הייתה המסורת באותם ימים.

עמיר פרץ: זו הייתה התרגשות גדולה עבורי וגאווה גדולה לעיר שדרות.

עמיר פרץ: למחרת חציתי בצעדים מדודים ובפיק ברכיים את מפתן הכניסה לכנסת.

עמיר פרץ: תחושת גודל המעמד ועומס המשימה גרמה לי לצעוד בחשש, שמא אמעד חלילה, והרי עיני כל העם נשואות.

עמיר פרץ: היום אני כאן, ותיק חברי הכנסת, עדיין מלא התרגשות, עדיין בתחושה של התחדשות.

עמיר פרץ: חברות וחברי הכנסת, לא אל היכל התהילה הגעתם, אל תחפשו אותה בכל פינה, בכל קצה מסדרון, בכל חדר ועדה, ולא באולם המליאה.

עמיר פרץ: הכנסת היא משכן של מחויבות ועבודה קשה, עבודת קודש ממש.

עמיר פרץ: עלינו להקפיד כי כל מעשה חולין ייעשה מתוך חרדת קודש.

עמיר פרץ: חברי וחברותי חברי הכנסת, שמו של בית-המחוקקים, הפרלמנט, נגזר מהשורש הצרפתי parler, דיבור.

עמיר פרץ: אני פונה אליכם, חברי הכנסת: אל תקלו ראש במילים הנאמרות כאן.

עמיר פרץ: מילים אינן רק צירוף של אותיות והברות, מילים הן הוויה בפני עצמה.

עמיר פרץ: הן לא רק מתארות את ההיסטוריה, הן מעצבות ויוצרות אותה.

עמיר פרץ: מילים יכולות לרומם ולהפיל, לפסול ולנפץ, לקרב ולהרחיק, להפיח חיים וליטול חיים, לחרחר מלחמה ולבשר שלום.

עמיר פרץ: מילים הן כמו חץ הנורה מקשת – לעולם לא נוכל להסיגן לאחור ולבטל את השפעתן.

עמיר פרץ: מילים יכולות להסב לדובריהן תהילת נצח או דיראון עולם, וכפרפראזה לדברי אבטליון, בהשמטה של אות אחת, אומר לכם, חברותי וחברי: ח"כים, היזהרו בדבריכם.

עמיר פרץ: עלינו לזכור כי נאומים מלוטשים, צחצוחי לשון או שפה מושחזת אינם תחליף לתוכן משמעותי.

עמיר פרץ: ההיסטוריה אינה חסרה מנהיגים גדולים ששינו את העולם, בהם נואמים דגולים כמו מרטין לותר קינג, נלסון מנדלה, דוד בן-גוריון, מנחם בגין.

עמיר פרץ: אך היו מנהיגים שלא כושר הדיבור עמד להם, אלא עוצמת המסר והחזון, כמו משה רבנו, שהיה כבר פה וכבד לשון, או מלך אנגליה ג'ורג' השישי.

עמיר פרץ: תקשורת ההמונים השתנתה והשתכללה פלאים.

עמיר פרץ: מרחק גדול עברנו מאז נאומי הכיכרות באתונה של אריסטו, סוקרטס ואפלטון ועד לעידן התקשורת האלקטרונית והווירטואלית, הקולנוע, הטלוויזיה, הפייסבוק, האינסטגרם והטוויטר.

עמיר פרץ: כלי התקשורת השתנו, אך כללי התקשורת נותרו בעינם.

עמיר פרץ: אל לנו ללכת שבי אחרי תעלולי פרסום וגימיקים.

עמיר פרץ: בל נגחך את עצמנו לדעת.

עמיר פרץ: חברותי וחברי חברי הכנסת, מלך צרפת לואי ה-14 טבע את המילים: "המדינה – זה אני", ואילו אנו מחויבים לומר לאזרחי ישראל באומץ וביושר: המדינה – זה אתם.

עמיר פרץ: אתם, אזרחים בני כל הדתות, יהודים וערבים, דרוזים, נוצרים, צ'רקסים ובני דתות אחרות.

עמיר פרץ: אתם, בני כל העדות, תושבי העיר והפריפריה, מושבים וקיבוצים, כפרים ויישובי הבדואים; אתם, ותיקים וחדשים, אישה ואיש, נערה ונער; אתם, דתיים וחילונים, נשים וגברים, שכירים ועצמאים, עובדים וגמלאים.

עמיר פרץ: המדינה – זה אתם.

עמיר פרץ: אדוני הנשיא, גם אתה נבחרת לכנסת לפני 27 שנים, ויחד היינו עדים לאירועים ומבחנים קשים שעברו על מדינתנו הצעירה.

עמיר פרץ: עברנו מלחמות עקובות מדם, חלקן בהסכמה רחבה, חלקן במחלוקת קשה.

עמיר פרץ: עברנו מהפכים שלטוניים; כאן התמודדנו עם רצח שר, כאן חווינו בכאב עצום ובתדהמה רצח ראש ממשלה.

עמיר פרץ: עברנו מהפכים פוליטיים של התיישבות במחלוקת, כמו גם פינוי כואב של משפחות מבתיהן.

עמיר פרץ: נחשפנו לגילויי גזענות חשוכה, לאלימות ולשנאת אדם שהרימו ראש ועוררו בנו סלידה ובושה.

עמיר פרץ: ידענו אתגרים, ידענו סכנות, אך הדמוקרטיה הישראלית ידעה להתמודד עם כולם.

עמיר פרץ: תפקידה המרכזי של הדמוקרטיה – לשמור על חירותו של האדם באשר הוא אדם ולא לשכוח לרגע כי מבחנו של הרוב – להגן על זכויות המיעוט.

עמיר פרץ: מכובדי, הדמוקרטיה הישראלית אינה מסיתה, אינה מגנה, אינה מתנגדת לאלה המתייחסים אליה ברצינות ומאמינים כי היא כלי לשנות את חייהם; היא אינה מגנה אלא מכבדת המוני קיבוצניקים חדורי אידיאולוגיה שמגיעים לחדרי האוכל להצביע בהמוניהם.

עמיר פרץ: היא אינה מגנה אלא מכבדת מתנחלים שמתייצבים כאיש אחד בקלפיות, חדורי להט אידיאולוגי, להצביע בהמוניהם.

עמיר פרץ: היא אינה מגנה אלא מכבדת אלפי חרדים חדורי אמונה שנוהרים לקלפיות להצביע בהמוניהם.

עמיר פרץ: היא גם אינה מגנה אלא מכבדת אזרחים ערבים שנוהרים לקלפיות חדורי אמונה ואידיאולוגיה להצביע.

עמיר פרץ: אלה וגם אלה בניה האהובים, הרצויים והמוערכים של הדמוקרטיה הישראלית.

עמיר פרץ: חברותי וחברי חברי הכנסת, על שערינו מתדפקות רוחות עזות של שנאה, השואבות את תוקפן מהדתות השונות.

עמיר פרץ: מלחמות דת מכל סוג שהוא הן איום גדול לאזורנו, לעולם כולו.

עמיר פרץ: עלינו להזכיר שוב ושוב כי שורשיהן האמיתיים של הדתות השונות יונקים את השראתם מהרעיון הנאור של "ואהבת לרעך כמוך", מסר אוניברסלי העומד בבסיס כל הדתות המונותיאיסטיות.

עמיר פרץ: ביהדות, בוויקרא פרק י"ט, פסוק י"ח, נאמר: "ואהבת לרעך כמוך"; ורבי עקיבא הוסיף והשלים: "ואהבת לרעך כמוך זה כלל גדול בתורה".

עמיר פרץ: בנצרות, בברית החדשה, בבשורה על-פי מתי, פסוק 19, נאמר: "כבד את אביך ואת אמך ואהבת לרעך כמוך".

עמיר פרץ: באסלאם – בחדית' אל-נבאוי א-שריף מיוחסת למוחמד האמרה: "אף אחד מכם אינו מאמין באמת עד שהוא מבקש עבור אחיו את מה שהוא מבקש עבור עצמו".

עמיר פרץ: כל מי שעורף ראשים, שורף נערים, רוצח ילדים, סוקל נשים, אינו מקדש את הדת אלא מחלל אותה.

עמיר פרץ: נגד כל אלה אנחנו צריכים להתאחד למלחמת חורמה ללא פשרות, לא מתוך שנאה, אלא מתוך הגנה עצמית – על ערכינו האוניברסליים; כי התנגדות לשנאה באמצעות שנאה רק גורמת להפצתה.

עמיר פרץ: מכובדי, שדים רבים מתרוצצים בתוכנו: השד העדתי, השד הלאומני, השד הדתי, ועוד שדים רבים הגדלים כאן בסתר, בחסות החשכה, ממתינים לאות, לפתיל שיוצת באמירה מסיתה, באפליה פוגענית או בביטויי שנאה וגזענות.

עמיר פרץ: לאחרונה נחשפנו לאירועים קיצוניים מכל עבר, אירועים קיצוניים של אלימות נגד אמנים המביעים את דעתם ואירועים קיצוניים בדמות אמירות פוגעניות של פרופסורים, אמנים ואנשי רוח, ואינני יודע להחליט איזה מעשה נבלה שפל יותר, אם שפלותו של איש הזרוע המפעיל אלימות של עבריינים, או שמא שפלותו של איש הרוח המבזה אחרים ללא מעצורים.

עמיר פרץ: אני פונה מעל דוכן זה לאחריות לאומית של כל אזרח ואזרח: אנא, החזירו את חרבות השנאה והזעם אל נדניהן.

עמיר פרץ: בואו ניתן להן הזדמנות להפוך לאתים ומזמרות, כי ילדינו כולנו הגדלים כאן, חילונים ודתיים, מזרחים ואשכנזים, ערבים ויהודים, יודעים היטב כי לא על אמנות הכידון והחרב ייבנה עתידם אלא על אמנות התעשייה המתפתחת, החקלאות הפורחת, המחשב והמקלדת.

עמיר פרץ: אדוני הנשיא, הפערים בחברה הישראלית מעמיקים וכואבים, ויש למצוא להם תשובה אמיתית.

עמיר פרץ: מחאות וזעקות היוצאות מן הלב לא ימצאו מזור על-ידי הצהרות; מאות אלפי קשישים וילדים רעבים לא ישבעו מדוחות עליית התל"ג.

עמיר פרץ: זוגות צעירים לא ימצאו קורת גג תחת נתוני הצמיחה.

עמיר פרץ: אל לנו להסתפק בחיזוק הכלכלה, עלינו לחזק גם את החברה והאדם החי בתוכה.

עמיר פרץ: אל לנו להסתפק במדינה עשירה, אלא למצוא דרך לחזק את עניי עירנו.

עמיר פרץ: אדוני ראש הממשלה, בקרוב הכנסת תעניק לך אמון מחודש, ואתה תעמוד בפני דילמות, דילמות של מנהיג; כי יש נאומי בחירות ויש מציאות, יש התחייבויות פוליטיות ויש מחויבות למדינה, יש מחויבויות לטווח הארוך ויש מחויבויות לעתיד הרחוק יותר.

עמיר פרץ: אדוני ראש הממשלה, אתה ראש הממשלה של כולנו, וזוהי חובתך לרפא את הפצעים בתוך החברה הישראלית.

עמיר פרץ: כמו כן, מחובתך להתייצב למערכה המדינית הקשה והמורכבת המצפה לנו בעצם ימים אלה.

עמיר פרץ: עליך לגייס את כל כישרונותיך כדי שהעולם המערבי כולו, ובראשו ארצות-הברית, יעמוד לצדנו באותה נחישות ועוצמה שבה עמד לצדנו כל השנים, ומול הציר – ציר איראן–לוזאן–תימן – נדרש לבנות את ציר ריאד–עמאן–רמאללה–קהיר.

עמיר פרץ: מול כל אלה תצטרך להתייצב לא כמנהיג הליכוד, לא כמנהיג הקואליציה, אלא כמנהיג המדינה וכמשרת העם.

עמיר פרץ: אדוני ראש הממשלה, במקורות אין הפרדה בין צדק חברתי ובין שלום, וכך נאמר בספר תהילים: "חסד ואמת נפגשו צדק ושלום נשָקו אמת מארץ תצמח וצדק משמים נשקף".

עמיר פרץ: ועוד נאמר: רדוף שלום והשיגהו.

עמיר פרץ: לכן, אדוני ראש הממשלה, אני מאחל לך כי ממשלתך החדשה, שתקום, תפעל תחת מדיניות של צדק חברתי ושלום נפגשו ונשקו.

עמיר פרץ: אדוני הנשיא, חברותי וחברי חברי הכנסת, מכובדי כולם, אסיים בנימה אישית.

עמיר פרץ: כשבועיים לפני פטירתו של אבי זיכרונו לברכה הצלחתי לנהל עמו את השיחה האחרונה לפני שצלל לתוך ערפול וחוסר יכולת לתקשר.

עמיר פרץ: שאלתיו: תגיד לי, אבא, מה אני יכול לעשות וטרם עשיתי כדי להחזיר לך ולו מעט מהחוב העצום שאני חייב לך על כל מה שעשית עבורי, יחד עם אימא, זיכרונה לברכה, במשך כל חייכם?

עמיר פרץ: אבי חייך אלי חיוך אחרון של טוב לב ואמר: אינך חייב לי אישית דבר, זה אינו חוב, זוהי מחויבות העוברת מאב לבן, ומבן לנכד, במשך כל הדורות.

עמיר פרץ: עשה למען ילדיך, עשה למען עמך, בכך יתאזן החשבון מול אימא ומולי.

עמיר פרץ: במילותיו האחרונות האיר לי אבי את הדרך לחיים: הוא בחר שלא להטיל עלי חובות לפירעון.

עמיר פרץ: הוא בחר שלא להעיק עלי בהתחשבנויות ובתחושות אסירות תודה.

עמיר פרץ: הוא בחר להעניק לי השראה ותקווה לעתיד.

עמיר פרץ: אני מאמין בכל לבי שזוהי הבחירה שצריכה להאיר את דרכנו.

עמיר פרץ: אנו, חברי הכנסת, שנשבעים אמונים למדינה ולחוקיה, חייבים לראות בשבועה זו התחייבות להעניק לציבור חזון גדול שיבטיח את עתיד הדורות הבאים.

עמיר פרץ: חברותי וחברי חברי הכנסת, אנו בערבו של חג הפסח, חג החירות, ואני מאחל לכל בית ישראל שלא תהיה משפחה אחת שלא תסב סביב שולחן הסדר.

עמיר פרץ: אני רוצה לאחל לאחינו הנוצרים בישראל חג פסחא שמח, עיד פסְח מובארק, ולאחינו המוסלמים ובני כל הדתות – כול עאם ואנתום בח'יר, ושהאביב הקרוב יביא עמו בשורות של צמיחה ופריחה לכל אזרחי ישראל.

עמיר פרץ: חג שמח והצלחה לכולם, חג שיבשר צדק חברתי ושלום.

עמיר פרץ: אני מבקש להודות לסופר והמשורר ארז ביטון, חתן פרס ישראל, ולזמר ארקדי דוכין, שהסכימו להשתתף בטקסי הכנסת היום.

עמיר פרץ: זו עוד הוכחה בקיבוץ הגלויות במדינת ישראל.

עמיר פרץ: אני מבקש להודות לצוות המקצועי בכנסת, שעמל בהיערכות לישיבה חשובה זו, למנכ"ל הכנסת מר רונן פלוט, לצוות העובדים כולו, למזכירת הכנסת הגברת ירדנה מלר, למנהלת מחלקת הטקסים הגברת מירי יכין, ליועץ המשפטי ולצוות היועצים המשפטיים, ולכל העובדים כולם.

עמיר פרץ: תודה רבה, בהצלחה, שיהיה לכולם מזל טוב.

קריאה: בראבו, עמיר.

קריאה: (מחיאות כפיים)

עמיר פרץ: עכשיו אני עובר להצהרת האמונים של חברי הכנסת.

עמיר פרץ: אני רוצה להודיע, חברים יקרים, באופן חד-משמעי: בכנסות קודמות היו מקרים שחברי כנסת סטו מהצהרת האמונים ככתבה וכלשונה.

עמיר פרץ: אחרי שאני מצהיר את הצהרת האמונים, והמזכירה קוראת בשמות חברי הכנסת, על חברי הכנסת לומר "מתחייב אני" ללא שום תוספות, משום סוג שהוא.

עמיר פרץ: על-פי תקנון הכנסת, חבר שלא יצהיר הצהרת אמונים כלשונה, יישללו ממנו כל זכויותיו כחבר הכנסת, כל זכויותיו הכספיות ואחרות.

עמיר פרץ: אני מודיע זאת מראש.

עמיר פרץ: אני אומר, אני אינני מתכוון לעצור.

עמיר פרץ: חברים יקרים, נא תשומת לבכם – נא תשומת לבכם, אני מאוד מבקש – לא התכוונתי לדפוק אפילו פעם אחת בשעתיים שאני הולך להיות היושב-ראש, אז – אני מבקש מכם.

עמיר פרץ: אני רוצה להבהיר: אני פונה למזכירת הכנסת לאחר שאני מקריא את ההצהרה, ולאחר מכן אינני מתכוון לעצור בגלל מישהו מחברי הכנסת שלא הגיב נכון.

עמיר פרץ: היועצים המשפטיים יעבירו לי את הרשימה, ואני אחזור על הרשימה, אתן הזדמנות נוספת.

עמיר פרץ: מי שלא יעשה זאת – החוק יפעיל את התקנון והתקנון יפעל כנדרש.

עמיר פרץ: ואני קורא: "אני מתחייב לשמור אמונים למדינת ישראל ולמלא באמונה את שליחותי בכנסת".

עמיר פרץ: בבקשה, גברתי.

עמיר פרץ: כל אחד שמזכירת הכנסת קוראת בשמו מתבקש לקום ולומר: "מתחייב אני", "מתחייבת אני", ולשבת בחזרה.

עמיר פרץ: בבקשה, גברתי מזכירת הכנסת.

ירדנה מלר-הורוביץ: (קוראת בשמות חברי הכנסת) עבדאללה אבו מערוף – מתחייב אני טלב אבו עראר – מתחייב אני יולי יואל אדלשטיין – מתחייב אני מיכאל אורן – מתחייב אני דוד אזולאי – מתחייב אני ישראל אייכלר – מתחייב אני רוברט אילטוב – מתחייב אני אלי אלאלוף – מתחייב אני קארין אלהרר – מתחייבת אני זאב אלקין – מתחייב אני דוד אמסלם – מתחייב אני אופיר אקוניס – מתחייב אני גלעד ארדן – מתחייב אני אורי אריאל – מתחייב אני זאב בנימין בגין – מתחייב אני זוהיר בהלול – מתחייב אני נאוה בוקר – מתחייבת אני דוד ביטן – מתחייב אני מיכל בירן – מתחייבת אני מירב בן ארי – מתחייבת אני אלי בן-דהן – מתחייב אני נפתלי בנט – מתחייב אני יואב בן צור – מתחייב אני איל בן ראובן – מתחייב אני יחיאל חיליק בר – מתחייב אני איתן ברושי – מתחייב אני עמר בר-לב – מתחייב אני ענת ברקו – מתחייבת אני יוסף ג'בארין – מתחייב אני באסל גטאס – מתחייב אני אילן גילאון – מתחייב אני שרון גל אלגאוי – מתחייב אני זהבה גלאון – מתחייבת אני יואב גלנט – מתחייב אני גילה גמליאל – מתחייבת אני מסעוד גנאים – מתחייב אני משה גפני – מתחייב אני יעל גרמן – מתחייבת אני אבי דיכטר – מתחייב אני דני דנון – מתחייב אני אריה דרעי –

אריה מכלוף דרעי: אריה מכלוף דרעי.

ירדנה מלר-הורוביץ: (קוראת בשמות חברי הכנסת) אריה מכלוף דרעי – מתחייב אני צחי הנגבי – מתחייב אני יצחק הרצוג – מתחייב אני יצחק וקנין – מתחייב אני מכלוף מיקי זוהר – מתחייב אני חנין זועבי – מתחייבת אני ג'מאל זחאלקה – מתחייב אני תמר זנדברג – מתחייבת אני עבד אל חכים חאג' יחיא – מתחייב אני ציפי חוטובלי – מתחייבת אני אורן אסף חזן – מתחייב אני דב חנין – מתחייב אני יואל חסון – מתחייב אני אחמד טיבי – מתחייב אני

אחמד טיבי: כל כך הרבה ערבים פה.

ירדנה מלר-הורוביץ: (קוראת בשם חבר הכנסת) מנואל טרכטנברג – מתחייב אני

עמיר פרץ: סלח לי, אחמד, חבר הכנסת טיבי.

עמיר פרץ: תודה.

ירדנה מלר-הורוביץ: (קוראת בשמות חברי הכנסת) מרדכי יוגב – מתחייב אני יוסי יונה – מתחייב אני שלי יחימוביץ – מתחייבת אני חיים ילין – מתחייב אני משה יעלון – מתחייב אני איתן כבל – מתחייב אני אלי כהן – מתחייב אני יצחק כהן – מתחייב אני מאיר כהן – מתחייב אני משה כחלון – מתחייב אני חיים כץ – מתחייב אני ישראל כץ – מתחייב אני עליזה לביא – מתחייבת אני ציפי לבני – מתחייבת אני אורלי לוי אבקסיס – מתחייבת אני ז'קי לוי – מתחייב אני מיקי לוי – מתחייב אני יריב לוין – מתחייב אני אביגדור ליברמן – מתחייב אני יעקב ליצמן – מתחייב אני סופה לנדבר – מתחייבת אני יאיר לפיד – מתחייב אני ינון מגל – מתחייב אני מנחם אליעזר מוזס – מתחייב אני ירון מזוז – מתחייב אני מרב מיכאלי – מתחייבת אני אורי מקלב – מתחייב אני יעקב מרגי – מתחייב אני אראל מרגלית – מתחייב אני אברהם נגוסה – מתחייב אני משולם נהרי – מתחייב אני איילת נחמיאס ורבין – מתחייבת אני בנימין נתניהו – מתחייב אני קסניה סבטלובה – מתחייבת אני רויטל סויד – מתחייבת אני ניסן סלומינסקי – מתחייב אני בצלאל סמוטריץ – מתחייב אני אוסאמה סעדי – מתחייב אני איימן עודה – מתחייב אני רחל עזריה – מתחייבת אני דניאל עטר – מתחייב אני חמד עמאר – מתחייב אני רועי פולקמן – מתחייב אני שי פירון – מתחייב אני טלי פלוסקוב – מתחייבת אני מאיר פרוש – מתחייב אני יעקב פרי – מתחייב אני עיסאווי פריג' – מתחייב אני נורית קורן – מתחייבת אני יואב קיש – מתחייב אני איוב קרא – מתחייב אני מירי רגב – מתחייבת אני מיכל רוזין – מתחייבת אני מיקי רוזנטל – מתחייב אני יואל רזבוזוב – מתחייב אני יפעת שאשא ביטון – מתחייבת אני יובל שטייניץ – מתחייב אני נחמן שי – מתחייב אני סילבן שלום – מתחייב אני עפר שלח – מתחייב אני איציק שמולי – מתחייב אני סתיו שפיר – מתחייבת אני איילת שקד – מתחייבת אני עאידה תומא סלימאן – מתחייבת אני ברכת הצלחה לחברי הכנסת העשרים.

ירדנה מלר-הורוביץ: חברי הכנסת והמוזמנים מתבקשים לקום לשירת "התקווה".

ירדנה מלר-הורוביץ: )שירת "התקווה") הקהל יישאר לעמוד בצאת הנשיא.

ירדנה מלר-הורוביץ: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

ירדנה מלר-הורוביץ: ) (תרועת חצוצרות) נא לשבת.

עמיר פרץ: חברי חברי הכנסת, אני רוצה להודיע על הפסקת הישיבה עד השעה 18:00.

עמיר פרץ: עד לשעה 18:00 תיערך הפסקה בישיבה, שבה נעלה לטרקלין שאגאל להרמת כוסית ולצילום המסורתי של ראשי הרשימות.

עמיר פרץ: בתום קבלת הפנים תתחדש הישיבה, בשעה 18:00.

עמיר פרץ: בין היתר, אנחנו נבחר את יושב-ראש הכנסת הקבוע, ולכן אני פונה עכשיו לכל סיעה – סליחה, חברים, אני מבקש שקט.

עמיר פרץ: סליחה.

עמיר פרץ: אני מאוד מבקש, שלא יהיו אחר כך אי-הבנות – אני פונה לכל הסיעות: כל סיעה המבקשת להציג מועמד לתפקיד יושב-ראש הכנסת רשאית להגיש בקשה זו עד השעה 17:45.

עמיר פרץ: תוגש הבקשה למזכירות הכנסת, ובשעה 18:00 אני אעלה את ההצעות האלה לדיון ולהצבעה.

עמיר פרץ: לכן אני מכריז עכשיו על הפסקה, ומאחל ברכה והצלחה לכולם.

עמיר פרץ: תודה.

בשעה 16: הודעת ממלא תפקיד יושב-ראש הכנסת על הטלת התפקיד להרכיב את הממשלה

עמיר פרץ: חברותי וחברי חברי הכנסת, אני מחדש את הישיבה.

עמיר פרץ: אני פונה אל כולם: הייתה לנו ישיבת פתיחה מאוד ממלכתית, מאוד טובה, ואני מאוד מבקש שנסיים בצורה כזאת.

עמיר פרץ: חברותי וחברי חברי הכנסת, ראשית, אני רוצה לקרוא בפניכם את ההודעה שהגיעה אלי, הודעה על הטלת התפקיד של הרכבת הממשלה.

עמיר פרץ: בהתאם לסעיף 13(א) לחוק-יסוד: הממשלה, אני מתכבד להודיע כי נשיא המדינה הודיע לי שביום רביעי, ה' בניסן התשע"ה, 25 במרס 2015, הוא הטיל על ראש הממשלה חבר הכנסת בנימין נתניהו את תפקיד הרכבת הממשלה.

אחמד טיבי: רוויזיה – – –

קריאות: – – –

עמיר פרץ: רוויזיה.

עמיר פרץ: יפה.

עמיר פרץ: יש שכלולים בתקנון.

עמיר פרץ: יפה מאוד, חברי אחמד.

זאב אלקין: בעוד ארבע שנים ותשעה חודשים יהיה לך – – –

קריאות: – – –

עמיר פרץ: חברים יקרים, סעיף 2: הודעה בדבר הרכב הוועדה המסדרת.

עמיר פרץ: כולכם מודעים לחשיבותה של הוועדה, ולכן עלינו לתת לה להתחיל לפעול באופן מיידי.

עמיר פרץ: ימסור את ההודעה יושב-ראש הוועדה המסדרת זאב אלקין.

זאב אלקין: תודה רבה.

זאב אלקין: אדוני היושב-ראש, אדוני ראש הממשלה, חברי השרים וחברי הכנסת, נציגי הסיעות לכנסת העשרים התכנסו ביום 25 במרס 2015 וסיכמו פה-אחד על הרכב הוועדה המסדרת אשר תכין את הרכב ועדות הכנסת הקבועות.

זאב אלקין: סעיף 2א(ב) לחוק הכנסת, התשנ"ד–1994, קובע לאמור: "הייצוג בוועדה המסדרת יהיה לפי גודלן היחסי של הסיעות, ובלבד שלכל סיעה בת ארבעה חברים או יותר יהיה נציג בוועדה המסדרת".

זאב אלקין: ההרכב המוצע של הוועדה המסדרת הוא כדלקמן: בוועדה יהיו 32 חברים, ובראשה יעמוד חבר הכנסת זאב אלקין.

זאב אלקין: החברים – לסיעת הליכוד שמונה חברים: זאב אלקין, יריב לוין, דוד ביטן, ז'קי לוי, מיקי זוהר, נאוה בוקר, אברהם נגוסה ונורית קורן; לסיעת המחנה הציוני שישה חברים: מרב מיכאלי, איתן כבל, מיכל בירן, מיקי רוזנטל, דניאל עטר ויואל חסון; לסיעת הרשימה המשותפת שלושה חברים: ג'מאל זחאלקה, אחמד טיבי ודב חנין; לסיעת יש עתיד שלושה חברים: מיקי לוי, עפר שלח ועליזה לביא; לסיעת כולנו שלושה חברים: רחל עזריה, יפעת שאשא ביטון ומירב בן ארי; לסיעת הבית היהודי שני חברים: איילת שקד וניסן סלומינסקי; לסיעת ש"ס שני חברים: יעקב מרגי ויואב בן צור; לסיעת ישראל ביתנו שני חברים: רוברט אילטוב וחמד עמאר; לסיעת יהדות התורה שני חברים: מאיר פרוש ואורי מקלב; לסיעת מרצ חבר אחד: אילן גילאון.

זאב אלקין: אבקש את אישורה של הכנסת להצעה זו.

עמיר פרץ: חברי הכנסת, אנחנו נמתין לשובו של חבר הכנסת זאב אלקין לכיסאו.

עמיר פרץ: אני מעמיד הצעה זו להצבעה.

עמיר פרץ: ההצבעה תהיה הצבעה אלקטרונית.

עמיר פרץ: הצבעה מס' 1 בעד הרכב הוועדה המסדרת – 107 נגד – אין נמנעים – אין הרכב הוועדה המסדרת נתקבל.

עמיר פרץ: תוצאות ההצבעה כדלקמן: 107 חברים בעד, אפס מתנגדים, אפס נמנעים.

עמיר פרץ: אני עובר, אם כך, לסעיף 3.

עמיר פרץ: סעיף 3: בחירת יושב-ראש הכנסת הקבוע.

עמיר פרץ: חברים יקרים, על-פי תקנון הכנסת, ותיק חברי הכנסת מקבל – איך לומר – את האפשרות לנהל את הישיבות.

עמיר פרץ: בדרך כלל זה מתקיים עד תאריכים מסוימים.

עמיר פרץ: היו כמה כנסות שבהן יושב-ראש הכנסת הקבוע נבחר באותו היום; בחלק גדול מהכנסות יושב-ראש הכנסת הקבוע נבחר רק לאחר כחודש ימים, עד הרכבת הממשלה.

עמיר פרץ: אני בהחלט חשבתי שהדרך הטובה ביותר היא לנסות ולקיים הצבעה באופן מיידי.

עמיר פרץ: אף-על-פי שעומדת לרשותי האפשרות – וגם בשל העובדה שאנחנו נמצאים בתקופת פגרה – לנסות ולדחות את ההצבעה הזאת למועדים אחרים, חשבתי שהדבר הנכון ביותר הוא לעשות זאת באופן מיידי, בשל שתי עובדות.

עמיר פרץ: עובדה ראשונה – ברור לחלוטין שלאחר שסיעת הליכוד בחרה את חברנו יולי יואל אדלשטיין כמועמד לתפקיד יושב-ראש הכנסת, וברור לחלוטין שהוא אכן יכהן כיושב-ראש הכנסת בשלב זה או אחר.

עמיר פרץ: העובדה השנייה הברורה היא שמדובר במועמד ראוי, מועמד שאכן קיים את תפקידו בצורה מאוד טובה, אני חושב שלשביעות רצון כל חברי סיעות הבית היוצא, ואין לי ספק שיעשה זאת בצורה ראויה גם בכנסת שעושה את צעדיה הראשונים היום.

עמיר פרץ: ולכן, אני מבקש, בשם כל סיעות הבית שהגישו את ההצעות, להמליץ על חברנו חבר הכנסת יולי יואל אדלשטיין לתפקיד יושב-ראש הכנסת – אני יודע שיש סיעה אחת שלא הגישה ולא פנתה, אבל גם לא הוצג בפני מועמד אחר, ולכן המועמד היחיד שעומד להצבעה בפני חברי הכנסת הוא חברנו חבר הכנסת יולי יואל אדלשטיין.

עמיר פרץ: אני פונה אל חברי הכנסת ומעמיד זאת להצבעה.

עמיר פרץ: חברים, נא להצביע הצבעה אלקטרונית.

עמיר פרץ: הצבעה מס' 2 בעד ההצעה לבחור את חבר הכנסת יולי יואל אדלשטיין ליושב-ראש הכנסת – 103 נגד – 1 נמנעים – 7 ההצעה לבחור את חבר הכנסת יולי יואל אדלשטיין ליושב-ראש הכנסת נתקבלה.

עמיר פרץ: 103 בעד, אחד נגד, שבעה נמנעים.

עמיר פרץ: חברנו חבר הכנסת יולי יואל אדלשטיין נבחר ליושב-ראש הכנסת.

עמיר פרץ: אני מאחל לך הצלחה – – – (מחיאות כפיים)

סילבן שלום: רגע – – – הצבעתי נגד – – –

עמיר פרץ: סילבן שלום, מה יש לך להגיד להגנתך?

סילבן שלום: – – –

עמיר פרץ: אני משנה את הצבעתו של סילבן שלום מהצבעה נגד להצבעה בעד, ולכן יש 108 תומכים, שבעה נמנעים, אפס מתנגדים.

קריאה: 104 – – –

עמיר פרץ: 104 תומכים, שבעה נמנעים, אפס מתנגדים.

עמיר פרץ: אני מכריז כי חבר הכנסת יולי יואל אדלשטיין נבחר ליושב-ראש הכנסת הקבוע.

עמיר פרץ: אני מודה לכם על שיתוף הפעולה בתקופתי, בכהונתי הקצרה.

עמיר פרץ: (מחיאות כפיים) היה לי לעונג לעבוד אתכם בשעתיים וחצי האחרונות.

עמיר פרץ: תודה רבה לכולכם.

עמיר פרץ: אני מזמין את חבר הכנסת יולי יואל אדלשטיין לעלות לבמה.

עמיר פרץ: הרשו לי, חברי הכנסת, להעביר לחבר הכנסת יולי יואל אדלשטיין את הפטיש שהוא מורגל אליו כל כך.

עמיר פרץ: (מחיאות כפיים)

יולי יואל אדלשטיין: חברי הכנסת, נא לשבת.

יולי יואל אדלשטיין: חברי הכנסת, נא לשבת.

יולי יואל אדלשטיין: לא רק חברי המחנה הציוני רוצים לברך את עמיר פרץ, גם אני רוצה לברך אותו, אבל החברים עומדים.

יולי יואל אדלשטיין: אדוני יושב-ראש האופוזיציה, חבר הכנסת הרצוג, נא לשבת.

יולי יואל אדלשטיין: אדוני ראש הממשלה חבר הכנסת בנימין נתניהו, יושב-ראש הכנסת בפועל עד לפני דקה חברי חבר הכנסת עמיר פרץ, אדוני יושב-ראש האופוזיציה חבר הכנסת יצחק הרצוג, מכובדי כולם, אני מאוד מבקש להודות לכל חברי הכנסת על האמון שנתתם בי.

יולי יואל אדלשטיין: אני לא רואה בזה הישג אישי או איזו הכרה אישית בהישגים; אני רואה בזה את היכולת שהפגינה הכנסת העשרים, כבר בישיבה הראשונה שלה, להציג חזית אחידה, ואני מקווה מאוד שההצבעות האלה – אולי לא נגיע להרבה הצבעות עם אותה תוצאה, אבל סביב נושאים שחשובים לכולנו, ללא הבדל – קואליציה, אופוזיציה, סיעה זו או סיעה אחרת, השקפה זו או השקפה אחרת – נדע לייצג את הכנסת בהצבעות מקיר לקיר.

יולי יואל אדלשטיין: אני באמת רוצה להודות כאן לכל חברי הבית על התמיכה הזאת.

יולי יואל אדלשטיין: אני לא אפתיע אתכם אם אני אודה מאוד גם לחבר הכנסת עמיר פרץ, שהיה, כמו שאמרתי, יושב-ראש הכנסת בפועל עד לפני שתיים-שלוש דקות.

יולי יואל אדלשטיין: הוא גם נשא נאום מרגש, וריגש את כולנו, וגם נהג באופן הכי ממלכתי, למרות ניסיונות של כל מיני אנשים, משום מה, להכניס פה איזה טריז ולפרסם כל מיני דברים.

יולי יואל אדלשטיין: לא אתה ולא אני, לא האמנו בשטויות האלה מן הרגע הראשון.

יולי יואל אדלשטיין: ובאמת, הפגנת גם כאן, כוותיק חברי הכנסת, דוגמה לחברי הכנסת איך אפשר לשתף פעולה גם בדברים שאפילו נוגעים באופן אישי.

יולי יואל אדלשטיין: מכובדי, כבוד גדול הוא, לאחר כנסות רבות שזה לא קרה, להמשיך ברצף מן הכנסת התשע-עשרה לתפקיד יושב-ראש גם בכנסת העשרים.

יולי יואל אדלשטיין: אני מייחל לכך שאצדיק אמון זה ואמלא באמונה את התפקיד שאני מתייחס אליו ביראת כבוד גדולה.

יולי יואל אדלשטיין: מכובדי, עבורי היום הזה הוא גם סגירת מעגל מרגשת.

יולי יואל אדלשטיין: דיבר כאן בנאום שלו חבר הכנסת עמיר פרץ על אותם גדנ"עים שהגיעו אליו הביתה ב-1988.

יולי יואל אדלשטיין: אלי בפעם הראשונה הגיעו הגדנ"עים רק ב-1996, אבל עוזרי הנאמנים מצאו עדות – הכנסת היא מוסד מסודר ויש פרוטוקולים של כל דבר, אז עוזרי הנאמנים מצאו עדות לביקור הראשון שלי בכנסת.

יולי יואל אדלשטיין: ביקורי הראשון בבניין המכובד הזה היה לפני 28 שנים, שבוע ימים לאחר שעליתי ארצה, כשהוזמנתי לישיבת ועדת העלייה והקליטה.

יולי יואל אדלשטיין: הייתה שם, מטבע הדברים, התרגשות רבה, והחברים התעניינו במה שעבר עלי בשנותי מאחורי מסך הברזל.

יולי יואל אדלשטיין: יושבת-ראש הוועדה, חברת הכנסת מרים גלזר-תעסה, פתחה וציטטה מדברי הנביא ישעיהו: "על הר גבֹה עלי לך מבשרת ציון הרימי בכּח קולך מבשרת ירושלם".

יולי יואל אדלשטיין: את הרעיון המובא בפסוק זה אני לוקח עמי עד היום: ההבדל בין ציון לירושלים הוא כמו בין הדרך, שאליה יש לעלות תוך מאמץ, לבין היעד, היא ירושלים, שנקראת להשמיע את קולה ברמה.

יולי יואל אדלשטיין: ידידי, גם המעשה הפרלמנטרי הוא לעתים דרך חתחתים הדורשת תמרון, סבלנות, דבקות במטרה וכישרון להגיע להסכמות.

יולי יואל אדלשטיין: נדרשת מלאכה מורכבת כדי להצליח בקידום יוזמה או חקיקה.

יולי יואל אדלשטיין: זו דרך המשולה לטיפוס במעלה ההר שבפסגתו – בשורה גדולה והשמעת קול גדול.

יולי יואל אדלשטיין: זהו האתגר העומד בפניכם, בפנינו.

יולי יואל אדלשטיין: חברי הכנסת, אני מבקש לפנות בעיקר לחדשים שבכם, שהפעם מספרם מגיע – מספרכם, בעצם – לכשליש מחברי הבית: אנא התייחסו למקום הזה בחרדת קודש.

יולי יואל אדלשטיין: ראו במשכן הכנסת מעין מקדש מעט.

יולי יואל אדלשטיין: אל תיתנו למלעיזים, ללועגים ולציניקנים להסיח את דעתכם ולרפות את ידיכם.

יולי יואל אדלשטיין: אתם נכנסים היום לתפקיד שאין שני לו בשליחות הציבורית.

יולי יואל אדלשטיין: שאו על כתפיכם את משא העם; היו קשובים לציבור; גם כשתמלאו כאן תפקידים אלו ואחרים, שוו תמיד לנגד עיניכם את האזרח ואת דאגותיו.

יולי יואל אדלשטיין: אמצו אל לבכם את המימרה התלמודית על אותם אנשים פשוטים שהעלו אותם לגדולה, אבל מרגע שהגיעו למעלה לא הסתכלו עוד למטה.

יולי יואל אדלשטיין: הם התעלמו מן הפניות אליהם, ובלשוננו: סיננו את השיחה, ואפילו לא החזירו טלפון.

יולי יואל אדלשטיין: אמר להם מי שמינה אותם: "כמדומין אתם ששררה אני נותן לכם?

יולי יואל אדלשטיין: עבדות אני נותן לכם".

יולי יואל אדלשטיין: אכן, חברי לכנסת, כהונת חבר הכנסת אין משמעותה שיכרון הכוח או המעמד; לא שררה היא אלא עבדות.

יולי יואל אדלשטיין: כי כך יש לראות את התפקיד – מילוי שליחות בשירות הציבור, זה שבחר בכם וגם זה שלא.

יולי יואל אדלשטיין: אני מפציר בכם לבחון את עצמכם בשבע עיניים כדי שחלילה לא תצא שגגה תחת ידכם, שלא לפגוע בכבוד הכנסת במעשה או בדיבור.

יולי יואל אדלשטיין: רוב רובם של חברי הכנסת הם אנשים מעולים ומסורים, אבל מספיק אחד או שניים שמקלקלים את דרכם כדי להבאיש את ריחו של הפרלמנט כולו.

יולי יואל אדלשטיין: לא אאפשר לאיש לפגוע בכבוד הכנסת.

יולי יואל אדלשטיין: זכרו, מי שיעניש נבחר ציבור סורר לא יהיה ועדת האתיקה וגם לא יושב-ראש הכנסת אלא הציבור עצמו, כי במשטרנו הוא הריבון, הוא בעל המניות, הוא בעל המאה וגם בעל הדעה.

יולי יואל אדלשטיין: יש לנו דמוקרטיה מפוארת וכנסת לתפארת.

יולי יואל אדלשטיין: ודאי שמעתם גם אתם לאחרונה מן הסובבים אתכם, לאחר שהתקיימו מכאן שידורים ישירים בעת הבחירות, עד כמה המבנה הזה נאה ומכובד.

יולי יואל אדלשטיין: אבל הכנסת היא לא רק יפה, היא גם ירוקה, וגם את זה שמעתם וראיתם.

יולי יואל אדלשטיין: היא הכי ירוקה שיש, בין כל הפרלמנטים בעולם.

יולי יואל אדלשטיין: היא גם הפכה לשקופה מאין כמותה לציבור ומהווה אבן שואבת לרבבות מבקרים מדי שנה, מכל שכבות הציבור ומכל הגילאים.

יולי יואל אדלשטיין: אך זכרו, קל מאוד להרוס את כל ההדר הזה במחי שטות אחת, במחי מעידה רשלנית אחת.

יולי יואל אדלשטיין: לא חבל?

יולי יואל אדלשטיין: אני נושא תפילה ותקווה שכנסת זו תביא עמה בשורה לעם בישראל.

יולי יואל אדלשטיין: את הרוח הרעה שעברה עלינו, של השמצות וקיטוב, חייבת להחליף בהקדם רוח סולידרית, והבשורה צריכה להתחיל דווקא מכאן.

יולי יואל אדלשטיין: במרוצת השנים הייתי עד לשיתופי פעולה מבורכים של חברי כנסת מהקצוות המנוגדים ביותר, לכאורה, שקידמו יחד נושאים שיש עליהם הסכמה רחבה לטובת החברה והסביבה.

יולי יואל אדלשטיין: מי ייתן ויתקיימו בנו מילותיו של רבי אלימלך מליז'נסק: "אדרבה, תן בלבנו שנראה כל אחד מעלות חברינו ולא חסרונם – – – ואל יעלה בלבנו שום שנאה מאחד על חברו חלילה".

יולי יואל אדלשטיין: אני מאחל לכנסת העשרים, ודאי יחד עם כולכם, דרך צלחה ועבודה פורייה.

יולי יואל אדלשטיין: שנשמיע מכאן אך בשורות טובות לאזרחי ישראל כולם.

יולי יואל אדלשטיין: מזכירת הכנסת צודקת, כרגיל – לא שמתי לב לנוכחותם של נשיאת בית-המשפט העליון כאן, בישיבה הזאת, השופטת נאור, ובעלה הפרופסור נאור.

יולי יואל אדלשטיין: אתכם הסליחה, ותודה רבה שטרחתם ונשארתם גם לישיבת עבודה זו.

יולי יואל אדלשטיין: כבוד גדול הוא בשבילי, גברתי הנשיאה.

יולי יואל אדלשטיין: תודה.

יולי יואל אדלשטיין: חברי הכנסת, במיוחד החדשים, אנחנו נכנסים כבר לעידן הפרוצדורלי.

יולי יואל אדלשטיין: כרגע יש לנו צורך בשני דברים: 1.

יולי יואל אדלשטיין: שתתכנס הוועדה המסדרת שזה עתה אישרנו ותביא לנו החלטות מאוד חשובות לגבי תאריכי הפגרה, תאריכי הישיבות – וזאת סמכותה.

יולי יואל אדלשטיין: אני יכול רק להמליץ לוועדה; הם צריכים להחליט, להצביע – אתם, 32 חברים צריכים להמליץ ולהצביע.

יולי יואל אדלשטיין: לאחר מכן אנחנו נצטרך לאשר את העניין הזה כאן בהצבעה במליאה.

יולי יואל אדלשטיין: לכן, מה שאנחנו נעשה – ויש לנו גם עניין של הודעה על מינוי סגני שרים.

יולי יואל אדלשטיין: אנחנו את כל זה נעשה לאחר ההפסקה שאני מכריז עליה.

יולי יואל אדלשטיין: מכיוון שאין לי מושג כמה זמן ייקח הדיון בוועדה המסדרת, אני מאוד מקווה ומפציר ביושב-ראש, חבר הכנסת אלקין, שזה יהיה קצר.

זאב אלקין: רק מודיעים, רק מודיעים.

יולי יואל אדלשטיין: רק הודעה.

זאב אלקין: רק הודעה – – –

יולי יואל אדלשטיין: אבל עדיין, ההודעה צריכה להימסר.

יולי יואל אדלשטיין: צודק, צודק חבר הכנסת אלקין, לא יתקיימו הצבעות, אבל אנחנו צריכים לפתוח את המליאה מחדש ולשמוע את החלטת הוועדה.

יולי יואל אדלשטיין: אין צורך בהצבעה, לכן אין פה עניין של קואליציה–אופוזיציה.

יולי יואל אדלשטיין: כל הדברים האלה ייחתכו בוועדה עצמה.

יולי יואל אדלשטיין: אבל אם כן, ואם זה המצב, אני מקווה שהישיבה לא תהיה ארוכה במיוחד.

יולי יואל אדלשטיין: נוכל לחדש את הישיבה.

יולי יואל אדלשטיין: כרגע אני מכריז על הפסקה עד להודעת מזכירות הכנסת לכל חברי הכנסת.

יולי יואל אדלשטיין: נא לעקוב.

יולי יואל אדלשטיין: תודה.

בשעה 18: הודעת הממשלה על מינוי ראש הממשלה לתפקידי שרים שחדלו לכהן ועל מינוי סגני שרים

יולי יואל אדלשטיין: חברי הכנסת, אני מחדש את הישיבה.

יולי יואל אדלשטיין: נא לשבת.

יולי יואל אדלשטיין: חברי הכנסת, אני מתכבד להזמין – חבר הכנסת בגין, מה עם דוגמה אישית, מחזור 88'?

יולי יואל אדלשטיין: גם כבוד יושב-ראש ועדת חוץ וביטחון, נא לשבת.

יולי יואל אדלשטיין: אני מתכבד להזמין קודם כול את סגן השר אופיר אקוניס, המקשר בין הממשלה לכנסת, למסור הודעה בדבר מינוי ראש הממשלה לתפקידי שרים שחדלו לכהן והודעה על מינוי סגני שרים.

יולי יואל אדלשטיין: בבקשה, כבוד סגן השר חבר הכנסת אופיר אקוניס.

אופיר אקוניס: תודה.

אופיר אקוניס: אדוני היושב-ראש, ברכות מקרב לב להיבחרך מחדש, ברכות לחברות וחברי הכנסת החדשים וגם לישנים.

אופיר אקוניס: אדוני היושב-ראש, אני מתכבד להודיע, בהתאם לסעיף 9(א)(10) לחוק הממשלה, התשס"א–2001, כי הממשלה החליטה, בהתאם לסעיף 30(ד) לחוק-יסוד: הממשלה, למנות את ראש הממשלה לתפקידי השרים הבאים: שר האוצר, שר הבריאות, השר להגנת הסביבה, שר החינוך, שר המדע, הטכנולוגיה והחלל, שר המשפטים ושר הרווחה והשירותים החברתיים.

אופיר אקוניס: כמו כן החליטה הממשלה, בהתאם לסעיף 25(א) לחוק-יסוד: הממשלה, לאשר את מינויו של חבר הכנסת אופיר אקוניס, על-ידי ראש הממשלה והשר להגנת הסביבה, לתפקיד סגן שר במשרד להגנת הסביבה, נוסף על תפקידו כסגן שר במשרד ראש הממשלה; לאשר את מינויו של חבר הכנסת צחי הנגבי, על-ידי ראש הממשלה ושר הבריאות, לתפקיד סגן שר במשרד הבריאות, נוסף על תפקידו כסגן שר במשרד החוץ; לאשר את מינויה של חברת הכנסת ציפי חוטובלי, על-ידי ראש הממשלה ושר המדע, הטכנולוגיה והחלל, לתפקיד סגנית שר במשרד המדע, הטכנולוגיה והחלל, נוסף על תפקידה כסגנית שר במשרד התחבורה והבטיחות בדרכים.

אופיר אקוניס: בהתאם לסעיף 25(א) לחוק-יסוד: הממשלה, ייכנסו המינויים לתוקפם במועד מסירת הודעה זו בכנסת.

אופיר אקוניס: תודה רבה וחג פסח שמח.

יולי יואל אדלשטיין: תודה לסגן השר המקשר בין הממשלה לכנסת, חבר הכנסת אופיר אקוניס.

יולי יואל אדלשטיין: אין צורך באישור ההודעה בהצבעה, לכן נעבור לסעיף הבא.

יולי יואל אדלשטיין: אני מתכבד להזמין, לצורך מסירת הודעה מטעם הוועדה המסדרת, את יושב-ראש הוועדה המסדרת חבר הכנסת זאב אלקין.

יולי יואל אדלשטיין: בבקשה, אדוני.

זאב אלקין: תודה רבה.

זאב אלקין: תודה רבה, אדוני היושב-ראש.

זאב אלקין: אני מצטרף לברכות של סגן השר המקשר, ומהרגע הזה גם סגן השר לאיכות הסביבה, חבר הכנסת אופיר אקוניס – – –

יולי יואל אדלשטיין: להגנת הסביבה.

זאב אלקין: להגנת הסביבה, מהרגע שהוקראה ההודעה.

זאב אלקין: ברכות לך על בחירתך מחדש לתפקיד יושב-ראש הכנסת.

זאב אלקין: אני מתכבד להציג בפני חברי הכנסת – זאת הודעה שלא דורשת הצבעה – את ההחלטה של הוועדה המסדרת, מתוקף סמכותה לפי סעיף לפי סעיף 2א(ה) לחוק הכנסת, לבחור שתי ועדות זמניות, לענייני כספים ולענייני חוץ וביטחון, עד לבחירתן של ועדות קבועות על-ידי הכנסת.

זאב אלקין: שתי הוועדות תהיינה בנות 17 חברים, בהרכב הבא – ועדה זמנית לענייני כספים: מסיעת הליכוד – חברי הכנסת גילה גמליאל, חיים כץ ואיוב קרא; מסיעת המחנה הציוני – חברי הכנסת שלי יחימוביץ, סתיו שפיר ואראל מרגלית; מסיעת הרשימה המשותפת – חברי הכנסת אחמד טיבי, באסל גטאס ועאידה תומא סלימאן; מסיעת כולנו – חברי הכנסת אלי אלאלוף ואלי כהן; מסיעת יש עתיד – חבר הכנסת מיקי לוי; מסיעת הבית היהודי – חבר הכנסת ניסן סלומינסקי; מסיעת ש"ס – חבר הכנסת יצחק כהן; מסיעת יהדות התורה – חבר הכנסת יעקב ליצמן; מסיעת ישראל ביתנו – חבר הכנסת חמד עמאר; מסיעת מרצ – חברת הכנסת זהבה גלאון.

זאב אלקין: המומלץ, המיועד להיות יושב-ראש ועדת הכספים הזמנית הוא חבר הכנסת ניסן סלומינסקי.

זאב אלקין: לגבי הוועדה לענייני חוץ וביטחון – גם ועדה זמנית: מסיעת הליכוד – חברי הכנסת זאב אלקין, יריב לוין, מירי רגב, דני דנון ואבי דיכטר; מסיעת המחנה הציוני – יצחק הרצוג, ציפי לבני, עמר בר-לב, חיליק בר ועמיר פרץ; מסיעת כולנו – חבר הכנסת מיכאל אורן; מסיעת יש עתיד – חברי הכנסת יאיר לפיד ועפר שלח; מסיעת הבית היהודי – חבר הכנסת מרדכי יוגב; מסיעת ש"ס – חבר הכנסת אריה דרעי; מסיעת יהדות התורה – חבר הכנסת משה גפני; מסיעת ישראל ביתנו – חבר הכנסת רוברט אילטוב.

זאב אלקין: המיועד והמומלץ על-ידי הוועדה המסדרת לתפקיד יושב-ראש ועדת החוץ והביטחון הזמנית הוא חבר הכנסת יריב לוין.

זאב אלקין: יושבי-ראש הוועדות ייבחרו לתפקידיהם בעקבות המלצה של הוועדה המסדרת בישיבות מיוחדות של הוועדות האלה.

זאב אלקין: התבקשתי, בגלל קוצר לוחות הזמנים, להודיע מכאן, מעל במת הכנסת, שוועדת החוץ והביטחון הזמנית מיועדת להתכנס מחר בשעה 09:30 לבחירת יושב-ראש הוועדה, וגם לבחירת ועדת המשנה לענייני מודיעין; ועדת הכספים הזמנית מיועדת להתכנס מחר בשעה 14:00 לבחירת יושב-ראש ועדת הכספים הזמנית, בהתאם להמלצות של הוועדה המסדרת.

זאב אלקין: נושא אחר, אדוני היושב-ראש: הוועדה המסדרת גם אישרה את המלצתך למועדי הפגרה – מועדי פגרת פסח – ואת נוהלי הדיון בוועדות בתקופת הפגרה.

זאב אלקין: ברשותך, אקריא בפני הכנסת את החלטת הוועדה המסדרת – גם היא לא דורשת הצבעה: בעקבות פניית יושב-ראש הכנסת, ובהתאם לסעיף 9 לחוק הכנסת וסעיפים 18 ו-112 לתקנון הכנסת, קיבלה הוועדה המסדרת את ההחלטה הבאה לעניין מועדי פגרת הפסח התשע"ה ופעילות ועדות הכנסת בפגרה, פגרת פסח: הפגרה תחל ביום רביעי, י"ב בניסן התשע"ה, 1 באפריל 2015, קרי מחר, ותימשך עד יום ראשון, י"ד באייר התשע"ה, 3 במאי 2015.

זאב אלקין: כנס הקיץ של המושב הראשון של הכנסת העשרים יחל ביום שני, ט"ו באייר התשע"ה, 4 במאי 2015.

זאב אלקין: עבודת הוועדות בתקופת פגרת הפסח: בתקופת הפגרה תפעל ועדת הסכמות שתורכב משני חברים: נציג מסיעת הליכוד ונציג מסיעת המחנה הציוני.

זאב אלקין: הוועדה המסדרת רשאית לקיים ישיבות בעניינים שבסמכותה, וההזמנה תימסר לחברי הוועדה מוקדם ככל האפשר.

זאב אלקין: הוועדות הזמניות לענייני כספים ולענייני חוץ וביטחון: בהתאם לסעיף 112(א) לתקנון הכנסת, שתי הוועדות יהיו רשאיות לקיים דיונים, אם ביוזמת יושב-ראש הוועדה ואם ביוזמת שליש מחברי הוועדה, רק באישור מראש של ועדת ההסכמות.

זאב אלקין: הפניות לוועדת ההסכמות ייעשו באמצעות מזכירות הכנסת.

זאב אלקין: בנוסף, בהתאם להוראות סעיף 112(ב) לתקנון הכנסת, יושב-ראש הכנסת רשאי להתיר לשתי הוועדות לקיים ישיבה במקרים מיוחדים, לפי בקשת הממשלה, בהודעה בכתב של מזכיר הממשלה.

זאב אלקין: מדובר במקרה שאין הסכמה של ועדת ההסכמות.

זאב אלקין: הבקשה תכלול פירוט של הנושא או הנושאים שלשמם נדרש כינוס הוועדה.

זאב אלקין: במקרה שבו לא אישרה ועדת ההסכמות קיום ישיבות הוועדה כאמור בסעיף קטן (א), רשאים 40 חברי כנסת לפחות לפנות ליושב-ראש הכנסת ולבקש את אישורו לקיים ישיבת ועדה, כאמור בסעיף קטן (ב), בדומה לפניית הממשלה.

זאב אלקין: הזמנה לישיבות שתי הוועדות בפגרה תימסר לכל חברי הוועדה מוקדם ככל האפשר, ולפחות ארבעה ימים לפני יום כינוס הישיבה.

זאב אלקין: במניין הימים ייכללו יום ההזמנה ויום כינוס הישיבה, וכן ימי שבת, חג ומועד.

זאב אלקין: יושב-ראש הכנסת רשאי, במקרים מיוחדים ודחופים, לקצר תקופה זו.

זאב אלקין: ההוראה בדבר ארבעת הימים לא תחול לגבי הישיבה הראשונה של הוועדות הזמניות, שתיוחד לבחירת היושב-ראש שלהן.

זאב אלקין: יובהר כי לא ניתן לקיים ישיבות נוספות בוועדה ביום שבו נקבעה הישיבה, או להוסיף נושאים לסדר-היום שנקבע, אלא בהודעה מראש, כאמור לעיל.

זאב אלקין: ואולם, אם ביום כינוס הישיבה תתכנס גם מליאת הכנסת, ניתן למסור את ההזמנה שלושה ימים מראש.

זאב אלקין: ועדת המשנה לענייני מודיעין של ועדת החוץ והביטחון רשאית לקיים ישיבות ביוזמת היושב-ראש שלה ובאישור מראש של יושב-ראש ועדת החוץ והביטחון ללא צורך באישור נוסף.

זאב אלקין: ההזמנה לישיבות ועדת המשנה תימסר לחברי ועדת המשנה מוקדם ככל האפשר, אף אם פחתה תקופה זו מארבעה ימים.

יולי יואל אדלשטיין: תודה לחבר הכנסת זאב אלקין, יושב-ראש הוועדה המסדרת.

יולי יואל אדלשטיין: לטובת חברי הכנסת החדשים, אף שהטקסט היה מוכן מראש, על-ידי הייעוץ המשפטי, וחבר הכנסת אלקין קרא אותו כדרכו במהירות מרבית, מדובר כאן בעבודה חשובה מאוד של הכנסת.

יולי יואל אדלשטיין: החיים לא נעצרים עד שתורכב הממשלה.

יולי יואל אדלשטיין: אנחנו מקווים שזה יקרה במהרה בימינו, אבל פיקוח נאות על-ידי ועדת החוץ והביטחון וגם ועדות המשנה – שנתתי אישור להקימן כבר מחר – ודאי גם ועדת הכספים, זה אחד מהתפקידים שלנו.

יולי יואל אדלשטיין: ולכן, אומנם אין צורך בהצבעה, אבל אני שמח מאוד שההודעה נמסרה מייד למליאה ושיש הסכמה סביב הסעיפים.

יולי יואל אדלשטיין: אני מאחל ליושבי-ראש הוועדות המיועדים, חבר הכנסת לוין וחבר הכנסת סלומינסקי, עבודה פורייה בתקופה לא פשוטה זו.

יולי יואל אדלשטיין: אנחנו סיימנו את סדר-היום.

יולי יואל אדלשטיין: חברי הכנסת, תם סדר-היום.

יולי יואל אדלשטיין: אני מודיע שהישיבה הבאה תתקיים ביום שני, ט"ו באייר, 4 במאי 2015, בשעה 16:00, אלא אם כן, כפי שכולנו מקווים, יעלה בידו של חבר הכנסת בנימין נתניהו, ראש הממשלה, להרכיב לפני זה את הקואליציה ואת הממשלה.

יולי יואל אדלשטיין: על כך הוא יודיע לנשיא המדינה ולי, ואז נכנס בתוך ימים ספורים את ישיבת הכנסת.

יולי יואל אדלשטיין: ישיבה זו נעולה.